Az épület bővítésén dolgoztak, ott gyulladhatott ki valami. A tüzet délután háromra eloltották.

Sűrű füst gomolygott péntek délután az ATV kőbányai székházának tetejéből az olvasónktól kapott fotó tanúsága szerint. A helyszínen tartózkodó kollégánk szerint az épületből mindenkit kiküldtek, legalább egy műsor felvételét is megszakították.

A katasztrófavédelem honlapjának háromnegyed hármas közlése szerint a székház tetőhéjazata égett mintegy 150 négyzetméteren. A tűzesethez a fővárosi hivatásos tűzoltókat riasztották, akik a katasztrófavédelmi műveleti szolgálat irányítása mellett megkezdték a lángok oltását.

A helyszínen rendőrök is érkeztek, ők a forgalmat terelték.

A csatorna adásában egy ideig nem volt fennakadás, konzervműsort sugárzott, később azonban az is félbeszakadt. Jelenleg nincs adás.

Az Indexnek a csatorna igazgatója, Németh Szilárd azt mondta, a tűzoltók gyorsan eloltották a tüzet, amit egy hegesztésnél kipattant szikra okozott: egy műanyag kábel gyulladt ki. A tűzoltók most az épületet belül ellenőrzik, hogy visszatérhetnek-e a csatorna munkatársai.

Fotó: hvg.hu

Munkatársunk úgy tudja, az épületben épp bővítési munkálatok folynak, elképzekhető, hogy azon a részen keletkezhetett a tűz, ám egyelőre mindenki csak találgat.

A csatorna munkatársai az utcán ácsorogva várják, hogy visszatérhessenek az épületbe.

Az épületben volt többek között Lattmann Tamás nemzetközi jogász is, amikor az épület kigyulladt, ő is jól van.